Tarjei Romtveit

Tarjei Romtveit (født 25. juli 1925 på Kjekhusland i Vinje, død 11. juli 2023 i Vinje) var en norsk spelemann på hardingfele.

Tarjei Romtveit var tippoldebarn av Torgeir (Tarjei) Augundsson, kjent som Myllarguten (1801-1872), kanskje den største slåtteskaper og slåtteutformer for hardingfele gjennom tidene.

Tarjei og hans bror, Aslak, lærte stort sett seg selv å spille da de var smågutter, etter å ha hørt slåttespillet til morfar Aslak Særen og en lokal spelemann, Olav Vassend. Romtveit var også særlig inspirert av spelemennene Gjermund Haugen, Sigbjørn Bernhoft Osa, Anund Roheim og Jørgen Tjønnstaul.

Under andre verdenskrig opptrådte Romtveit som dansespelemann.

I 1953 var Romtveit med på å stifte Vinje Spelemannslag. Han var formann i laget 1957-1961 og 1963-1999, altså i førti år. Han var så styremedlem til 2002. I disse årene var han musikalsk leder i Vinje Spelemannslag.

I 1968 deltok Romtveit for første gang på Landskappleiken, der han vant B-klassen.

Romtveit spill er kjennetegnet ved en klar, høystemt tone.

Tidlig på 1960-tallet var han første gang med i et fjernsynsprogram, og han har vært med på en rekke radio- og fjernsynsopptak, og som konsertspelemann. Han var blant de første folkemusikerne som spilte på Club 7 i Oslo, da Vinje Spelemannslag opptrådte der i 1970.

Han var også engasjert i folkemusikkpolitiske spørsmål. Romtveit protesterte ved flere anledninger mot mangelen på folkemusikk i NRK – alment og i distriktssendingene. Han var blant dem som ikke var enig i at Landslaget for Spelemenn skulle utvide engasjementet sitt til også å omfatte gammeldans og trekkspillmusikk. Han var i 1987 således med og stiftet Norsk Folkemusikk- og Danselag, som hadde til formål å hegne om og utvikle folkemusikk- og bygdedanstradisjonene i Norge, og fremme norsk folkemusikk og bygdedans som kunstformer.

Utgivelser
I 1994 gav han ut CD-en «Kvenneslåtten».

Utmerkelser
Romtveit ble i 1984 utnevnt til æresmedlem i Landslaget for Spelemenn. 
I 1988 fikk han Vinje kommunes kulturpris. 
I 1994 ble han tildelt H.M. Kongens fortjenstmedalje i gull.

Referanser

Dødsfall i 2023
Norske folkemusikere
Kongens fortjenstmedalje i gull
Personer fra Vinje kommune